《秋晚随意行涧上值老农问劳去年避乱时事 其二》
宋代·舒岳祥

辋川疏旧业，复望草堂归。落叶无人径，残阳向水扉。

井萤吹不灭，堑鸟暗还飞。豺虎方当道，何时赋式微。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。